“Korrupsiyaga qarshi kurashish virtual akademiyasi” elektron platformasida oʻqitishni tashkil etish tartibi toʻgʻrisidagi nizomni tasdiqlash haqida
(resolution, 2024-10-30)

Oʻzbekiston Respublikasi Prezidentining 2024-yil 21-iyundagi PQ-228-son “Aholi va davlat xizmatchilarining korrupsiyaga qarshi kurashish sohasidagi bilimlarini uzluksiz oshirish tizimini joriy qilish chora-tadbirlari toʻgʻrisida”gi qaroriga muvofiq Oʻzbekiston Respublikasi Korrupsiyaga qarshi kurashish agentligi, Oʻzbekiston Respublikasi Bosh prokuraturasi qaror qiladi: 1. “Korrupsiyaga qarshi kurashish virtual akademiyasi” elektron platformasida oʻqitishni tashkil etish tartibi toʻgʻrisidagi nizom ilovaga muvofiq tasdiqlansin. 2. Mazkur qaror Oʻzbekiston Respublikasi Iqtisodiyot va moliya vazirligi, Maktabgacha va maktab taʼlimi vazirligi hamda Oliy taʼlim, fan va innovatsiyalar vazirligi bilan kelishilgan. 3. Ushbu qaror rasmiy eʼlon qilingan kundan eʼtiboran kuchga kiradi. Mazkur Nizom davlat xizmatchilari va aholining (bundan buyon matnda taʼlim oluvchilar deb yuritiladi) korrupsiyaga qarshi kurashish sohasidagi bilimlarini uzluksiz oshirishga qaratilgan “Korrupsiyaga qarshi kurashish virtual akademiyasi” elektron platformasida (bundan buyon matnda Virtual akademiya deb yuritiladi) oʻqitishni tashkil etish tartibini belgilaydi. 1. Ushbu Nizomda quyidagi asosiy tushunchalar qoʻllaniladi: bazaviy oʻquv kurslari — Virtual akademiyada joylashtiriladigan hamda foydalanish uchun barcha taʼlim oluvchilarga ochiq boʻlgan korrupsiyaga qarshi kurashish va uning oldini olish boʻyicha tashkil etiladigan oʻquv kurslari; maxsus oʻquv kurslari — davlat xizmatchilari uchun majburiy, davlat xizmatchilari hisoblanmaydigan shaxslar uchun ixtiyoriy ravishda Virtual akademiya orqali korrupsiyaga qarshi kurashish va uning oldini olish boʻyicha tashkil etiladigan oʻquv kurslari; davlat xizmatchilari — davlat organlari va tashkilotlarda oʻz faoliyatini mehnat shartnomasi (kontrakt) asosida yoki saylab qoʻyiladigan yoxud tayinlanadigan lavozimlarda amalga oshirayotgan boshqaruv xodimlari. taʼlim oluvchining shaxsiy taʼlim trayektoriyasi — taʼlim oluvchi tomonidan tanlangan hamda unga ketma-ketlikda bilimlar toʻplash va xohlagan kompetensiyalar yigʻindisiga ega boʻlish imkoniyatini beradigan yoʻnalish (marshrut). tyutor (oʻqituvchi-konsultant) — bazaviy va maxsus oʻquv kurslarida tegishli oʻquv moduli boʻyicha taʼlim oluvchilar faoliyatini muvofiqlashtiruvchi va yoʻnaltiruvchi, metodik yordam koʻrsatuvchi, oʻquv-metodik materiallarni ishlab chiqish funksiyalarini amalga oshiruvchi masʼul xodim. 2. Virtual akademiyada oʻquv faoliyatini tashkil etish va yuritish Oʻzbekiston Respublikasi Korrupsiyaga qarshi kurashish agentligi (bundan buyon matnda Agentlik deb yuritiladi) hamda Oʻzbekiston Respublikasi Huquqni muhofaza qilish akademiyasi (bundan buyon matnda Akademiya deb yuritiladi) tomonidan amalga oshiriladi. 3. Bazaviy oʻquv kurslaridan barcha taʼlim oluvchilar uchun bepul va unda istalgan vaqtda va cheklanmagan miqdorda foydalanish mumkin. 4. Virtual akademiyaning maxsus oʻquv kurslarida oʻqitish toʻlov-shartnoma asosida amalga oshiriladi. 5. Maxsus oʻquv kurslarida toʻlov-shartnoma asosida malaka oshirish uchun toʻlov miqdorlari Akademiyaning Vasiylik kengashi tomonidan Agentlik hamda Iqtisodiyot va moliya vazirligi bilan kelishilgan holda tasdiqlanadi. 6. Davlat xizmatchilarini Virtual akademiyada oʻqitish bilan bogʻliq xarajatlar tegishli davlat organi yoki tashkilotiga ushbu maqsadlar uchun nazarda tutilgan budjet mablagʻlari doirasida yoxud ularning budjetdan tashqari mablagʻlari, shuningdek qonunchilikda taqiqlanmagan boshqa manbalar hisobidan qoplanadi. 7. Shartnomada koʻrsatilgan oʻqitish qiymati buyurtmachi tomonidan toʻliq toʻlangandan soʻng, taʼlim oluvchilar tomonidan yagona identifikatsiya tizimi (One ID) yordamida roʻyxatdan oʻtish orqali Virtual akademiyaning maxsus oʻquv kurslarida oʻqish imkoniyati tashkil etiladi. 8. Virtual akademiyada oʻqitish korrupsiyaga qarshi kurashish sohasida bazaviy va maxsus oʻquv kurslari boʻyicha yoʻlga qoʻyiladi. 9. Bazaviy va maxsus oʻquv kurslari ishdan ajralmagan holda, asinxron rejimida masofadan turib elektron taʼlim resurslarini mustaqil ravishda oʻzlashtirish asosida amalga oshiriladi. 10. Bazaviy oʻquv kurslari taʼlim oluvchilarga korrupsiya tushunchasi, tarixi, oqibatlari, unga qarshi kurashish va oldini olishga doir masalalarni tushuntirish orqali ularning huquqiy ongi va madaniyatini yuksaltirish, jamiyatda korrupsiyaga nisbatan huquqiy immunitetni shakllantirishga qaratilgan shaklda tashkil etiladi. 11. Bazaviy oʻquv kurslari bir necha daqiqalar ichida oʻzlashtirishi mumkin boʻlgan yangiliklar, muammoli vaziyatlar va ularning yechimlari, savol-javob hamda turli xil sinovlar oʻtkazish orqali amalga oshiriladi. 12. Akademiya Agentlik, Maktabgacha va maktab taʼlimi vazirligi hamda Oliy taʼlim, fan va innovatsiyalar vazirligi bilan birgalikda taʼlim tashkilotlari tarbiyalanuvchilari, oʻquvchilari va talabalari uchun oʻquv dasturlarini ishlab chiqib tasdiqlaydi. 13. Davlat xizmatchilarining maxsus oʻquv kurslarida oʻqitish: ishga qabul qilinganidan soʻng uch oy ichida; har uch yilda kamida bir marta korrupsiyaga qarshi kurashish boʻyicha oʻquv dasturlari asosida amalga oshiriladi. Korrupsiyaga qarshi ichki nazorat tuzilmalari va korrupsiyaviy xavf-xatarlar yuqori boʻlgan davlat xizmati lavozimlarida faoliyat koʻrsatuvchi xodimlar uchun maxsus kurslar chuqurlashtirilgan oʻquv dasturlari asosida amalga oshiriladi. 14. Davlat xizmatchilari uchun tashkil etiladigan maxsus oʻquv kurslari kasbiy odob-axloq qoidalariga rioya etish, manfaatlar toʻqnashuvini bartaraf qilish va korrupsiyaga qarshi kurashishning asosiy yoʻnalishlari boʻyicha mustaqil oʻzlashtirish orqali amalga oshiriladi. Mashgʻulotlar jadvalida asinxron rejimdagi mashgʻulotlar va oraliq nazorat ishini bajarish kuniga 2 soatdan rejalashtiriladi. Asinxron mashgʻulotlarda taʼlim oluvchilar Virtual akademiyaga joylashtirilgan asosiy va qoʻshimcha elektron oʻquv materiallarini mustaqil ravishda oʻzlashtiradi va mavzular boʻyicha olgan bilimlarini tekshirish uchun nazorat ishlarini bajaradi. 15. Davlat xizmatchilariga maxsus oʻquv kurslarida korrupsiyaga qarshi kurashish sohasida oʻqitish quyidagi majburiy kurslar asosida olib boriladi: ishga qabul qilinganidan soʻng uch oy ichida 36 soatdan kam boʻlmagan maxsus oʻquv kursi; har uch yilda kamida bir marta malakasi oshirilganda 12 soatdan kam boʻlmagan va 24 soatdan koʻp boʻlmagan maxsus oʻquv kursi. 16. Korrupsiyaga qarshi ichki nazorat tuzilmalari xodimlari uchun tashkil etiladigan maxsus oʻquv kurslari 24 soatdan kam boʻlmagan va 36 soatdan koʻp boʻlmagan oʻquv kursi sifatida tashkil etiladi. Korrupsiyaviy xavf-xatarlar yuqori boʻlgan davlat xizmati lavozimlarida faoliyat koʻrsatuvchi xodimlar uchun maxsus oʻquv kurslari 12 soatdan kam boʻlmagan va 24 soatdan koʻp boʻlmagan oʻquv kursi sifatida tashkil etiladi. 17. Akademiya tomonidan oʻquv rejalari, dasturlari, kurslari haqidagi maʼlumotlar Virtual akademiyada joylashtiriladi va ularning asosida taʼlim oluvchilarga oʻquv kurslarini erkin tanlash orqali taʼlim oluvchining shaxsiy taʼlim trayektoriyasini shakllantirish imkoniyati yaratiladi. 18. Maxsus oʻquv kurslari jarayonida tyutor (oʻqituvchi-konsultant) tomonidan davlat organlari va tashkilotlari faoliyati, oʻquv guruhi va mavzuning oʻziga xos xususiyatlaridan kelib chiqib, oʻqitishning zamonaviy yondashuvlari va pedagogik texnologiyalardan keng foydalaniladi. 19. Davlat organlari va tashkilotlari xodimlarini korrupsiyaga qarshi kurashish sohasida oʻqitish ushbu Nizomning 1-ilovasida keltirilgan sxema boʻyicha amalga oshiriladi. 20. Akademiya tomonidan maxsus oʻquv kurslari boʻyicha Virtual akademiyaga kiritilgan oʻquv-metodik materiallar, taʼlim oluvchilarning oʻquv faoliyati natijalariga oid maʼlumotlar boʻyicha elektron maʼlumotlar bazasi shakllantiriladi hamda maxsus oʻquv kurslarini tamomlagan shaxslarning reyestri yuritiladi. 21. Virtual akademiyada oʻquv jarayoni sifatli tashkil etilishini monitoring qilib borish Agentlik tomonidan amalga oshiriladi. 22. Agentlik tomonidan Virtual akademiyada oʻquv jarayoni sifatli tashkil etilishini monitoring qilishda quyidagilar oʻrganiladi: Virtual akademiyaning uzluksiz faoliyat koʻrsatishi taʼminlanayotganligi; Virtual akademiyaning oʻquv kontentlari va materiallari bilan muntazam toʻldirilayotganligi va yangilab borilayotganligi; oʻquv rejalari va dasturlari ishlab chiqilganligi, oʻquv kurslari haqidagi maʼlumotlar Virtual akademiyada joylashtirilganligi; tinglovchilarning bilimlarni oʻzlashtirish natijalari, xususan kirish testlari bilan yakuniy natijalar oʻrtasidagi ijobiy oʻzgarishlar tahlili; Virtual akademiyada oʻqitish taʼlim oluvchilar uchun moslashtirilgan oʻquv dasturlari asosida olib borilayotganligi; davlat organlari va tashkilotlari tomonidan oʻz davlat xizmatchilarining Virtual akademiyada oʻqitishni tashkil etish muddatlariga rioya etilayotganligi; oʻquv kurslarida ishtirok etgan shaxslarning takliflari oʻrganilganligi. 23. Agentlik tomonidan davlat xizmatchilarining miqdorini shakllantirish uchun davlat organlari va tashkilotlariga har uch yilda bir marotaba malaka oshirish muddati kelgan davlat xizmatchilarining roʻyxatini taqdim etish boʻyicha har yili avgust oyida soʻrov xati bilan yozma yoki elektron shaklda murojaat qiladi. Bunda, davlat organlari va tashkilotlari ushbu soʻrov xati kelib tushgan kundan eʼtiboran oʻn besh kun ichida Agentlikka har uch yilda bir marotaba malaka oshirish muddati kelgan davlat xizmatchilarining roʻyxatini taqdim etadi. 24. Agentlik tomonidan korrupsiyaga qarshi kurashish boʻyicha har uch yilda bir marotaba malakasi oshirilishi lozim boʻlgan davlat xizmatchilarining miqdori soha va tarmoqlar kesimida har yili noyabr oyiga qadar shakllantiriladi. 25. Agentlik tomonidan shakllantirilgan davlat xizmatchilarining miqdori asosida Akademiya bilan kelishilgan holda yillik oʻqitish reja-grafigini har yili dekabr oyida tasdiqlaydi. 26. Davlat organlari va tashkilotlari Agentlikning soʻroviga koʻra har chorakning oxirgi oyi 25-sanasiga qadar ishga qabul qilinganiga uch oy toʻlgan davlat xizmatchilari toʻgʻrisidagi maʼlumotlarni Agentlikka taqdim etadi. Agentlik tomonidan ishga qabul qilinganiga uch oy toʻlgan davlat xizmatchilarining miqdori asosida Akademiya bilan kelishilgan holda har chorakning oxirgi oyi yakuniga qadar oʻqitish reja-grafigi tasdiqlanadi. 27. Davlat organlari va tashkilotlari Virtual akademiyaning maxsus oʻquv kurslarida oʻz xodimlarining oʻqishga qatnashishi uchun masʼul hisoblanadi. 28. Virtual akademiyada tyutor (oʻqituvchi-konsultant) faoliyati Akademiya professor-oʻqituvchilari va xodimlari tomonidan amalga oshiriladi. Davlat organlari va tashkilotlarining mutaxassislari ham tyutor (oʻqituvchi-konsultant) faoliyatini amalga oshirishi mumkin. 29. Tyutor (oʻqituvchi-konsultant) faoliyatining maqsadi — oʻquv kurslarida tegishli modullar doirasida taʼlim oluvchilar oʻquv faoliyatini muvofiqlashtirish, ularga metodik yordam koʻrsatish, nazorat qilish, sinov topshiriqlarini baholash hamda elektron oʻquv-metodik majmualarini ishlab chiqishdan iborat. 30. Tyutorning (oʻqituvchi-konsultant) vazifalari quyidagilardan iborat: taʼlim oluvchilarning ehtiyojlari, diagnostika natijalaridan kelib chiqib, amaliyotdagi mavjud tizimli muammo va kamchiliklarni bartaraf etish va boshqa dolzarb masalalar yuzasidan majburiy va tanlov modullari oʻquv-metodik materiallarini ishlab chiqish, Virtual akademiyaga joylashtirish; taʼlim oluvchilarga modullarni tanlash orqali individual taʼlim trayektoriyasini shakllantirish va mustaqil ravishda uzluksiz taʼlim olishiga koʻmaklashish; taʼlim oluvchilarning asinxron rejimda mustaqil taʼlim olishini qoʻllab-quvvatlash, oʻquv faoliyatini nazorat qilish, nazorat ishlarini xolislik bilan baholash va ularga zarur hollarda asoslangan izohlar yozish. 31. Maxsus oʻquv kurslarida kirish, joriy, oraliq va yakuniy nazorat turlari oʻtkaziladi. Bunda, joriy, oraliq va yakuniy nazorat turlarida taʼlim oluvchilarning bilimlarini baholash turli xil interfaol sinovlar, muammoli vaziyatlar va boshqa topshiriqlar hamda test shaklida amalga oshiriladi. Kirish nazorat turidan uning natijalarini yakuniy nazorat turi natijalari bilan solishtirish maqsadida foydalaniladi va nazorat turlarini umumiy hisoblashda inobatga olinmaydi. 32. Joriy nazorat maxsus oʻquv kursida oʻqishi rejalashtirilgan modullar boʻyicha taʼlim oluvchilarning bilim va koʻnikmalarini aniqlash maqsadida oʻtkaziladi. 33. Joriy nazorat taʼlim oluvchilarning har bir mavzu boʻyicha oʻzlashtirgan bilimlarini tekshirish, qayta takrorlash, mustahkamlash va xatolarini tuzatish maqsadida oʻtkaziladi. Joriy nazorat turli xil interfaol sinovlar, muammoli vaziyatlar va boshqa topshiriqlardan iborat boʻlib, elektron tarzda avtomatik ravishda baholanadi. 34. Oraliq nazorat maxsus oʻquv kursida oʻquv dasturining tegishli (bir necha mavzularini oʻz ichiga olgan) boʻlimi tugaganidan keyin taʼlim oluvchining oʻzlashtirgan bilim va amaliy koʻnikmasi darajasini test asosida aniqlash va baholash usuli hisoblanadi. 35. Yakuniy nazorat maxsus oʻquv kursi yakuni boʻyicha nazariy bilim va amaliy koʻnikmalarning taʼlim oluvchilar tomonidan oʻzlashtirish darajasini test asosida aniqlash va baholash usuli hisoblanadi. 36. Taʼlim oluvchilar maxsus oʻquv kurslari mobaynidagi oʻzlashtirishi 100 ballik tizim asosida baholanadi. Bunda: joriy nazorat 25 ta turli xil interfaol sinovlar, muammoli vaziyatlar va boshqa topshiriqlar shaklida har bir toʻgʻri javob uchun 1 ball va jami toʻplanishi mumkin boʻlgan ball 25 balni tashkil etadi; oraliq nazorat 25 ta test savollaridan iborat boʻladi, har bir toʻgʻri javob uchun 1 ball va jami toʻplanishi mumkin boʻlgan ball 25 balni tashkil etadi; yakuniy nazorat 25 ta test savollaridan iborat boʻladi, har bir toʻgʻri javob uchun 2 ball va jami toʻplanishi mumkin boʻlgan ball 50 balni tashkil etadi. 37. Taʼlim oluvchilarning joriy, oraliq va yakuniy nazorat turlarida toʻplagan natijalari umumlashtiriladi. Bunda, taʼlim oluvchining umumiy toʻplagan natijasi 56 va undan yuqori balni tashkil etgan taqdirda u maxsus oʻquv kursini tugatgan deb hisoblanadi. Joriy, oraliq va yakuniy nazorat turlari natijalari boʻyicha taʼlim oluvchi 56 baldan kam toʻplagan hollarda u maxsus oʻquv kursidan oʻtmagan deb hisoblanadi. 38. Joriy, oraliq va yakuniy nazorat turlarini uzrli sabablarga koʻra (kasalligi, yaqin qarindoshlarining vafoti, mehnat taʼtili, Oʻzbekiston Respublikasidan tashqarida boʻlishi sababli) topshira olmagan taʼlim oluvchiga ularning natijalari eʼlon qilingan kundan boshlab bir oy mobaynida qayta topshirish uchun imkoniyat beriladi. Bunda, taʼlim oluvchidan joriy, oraliq va yakuniy nazorat turlarini qayta topshirish mazkur Nizomning 4-bandida nazarda tutilgan toʻlov-shartnoma qayta rasmiylashtirmagan holda amalga oshiriladi. Joriy, oraliq va yakuniy nazorat turlarini topshira olmagan taʼlim oluvchi maxsus oʻquv kursini bepul asosda qayta oʻqish huquqiga ega. 39. Akademiya tomonidan ushbu Nizomning 2-ilovasiga asosan maxsus oʻquv kursini muvaffaqiyatli tamomlagan taʼlim oluvchiga elektron shakldagi sertifikat taqdim etiladi. Sertifikatning amal qilish muddati uch yil hisoblanadi. 40. Taʼlim oluvchilarning apellyatsiya shikoyatlarini koʻrib chiqish uchun Akademiya boshligʻining buyrugʻi bilan Akademiyaning kamida besh nafar mutaxassislaridan iborat tarkibda Apellyatsiya komissiyasi tashkil etiladi. Bunda, Akademiya boshligʻining koʻrsatmasiga asosan Apellyatsiya komissiyasi tarkibiga boshqa davlat organlari va tashkilotlaridan ham mutaxassislar jalb etilishi mumkin. Oʻquv kurslarida joriy, oraliq va yakuniy nazoratni oʻtkazishga masʼul boʻlgan shaxslarning Apellyatsiya komissiyasi tarkibiga kiritilishiga yoʻl qoʻyilmaydi. 41. Oʻquv kurslarida joriy, oraliq va yakuniy nazorat natijalaridan norozi boʻlgan taʼlim oluvchilar mazkur imtihonlar natijalari eʼlon qilingan kundan boshlab yetti ish kuni ichida Apellyatsiya komissiyasiga yozma yoki elektron shaklda apellyatsiya shikoyati berishlari mumkin. Bunda, Apellyatsiya komissiyasi apellyatsiya shikoyati bilan murojaat qilgan taʼlim oluvchilarni shikoyat koʻrib chiqilishidan ikki ish kuni oldin uni koʻrib chiqish vaqti va joyi haqida ogohlantiradi. 42. Apellyatsiya komissiyasi apellyatsiya shikoyatini, u kelib tushgan kundan boshlab uch kun muddat ichida koʻrib chiqadi. Bunda, apellyatsiya shikoyati bilan murojaat qilgan taʼlim oluvchilar mazkur shikoyatni koʻrib chiqishda ishtirok etish huquqiga ega. 43. Apellyatsiya komissiyasi unda aʼzolarning kamida uchdan ikki qismi ishtirok etganda vakolatli hisoblanadi. Apellyatsiya komissiyasining qarori oddiy koʻpchilik ovoz bilan qabul qilinadi va majlisda ishtirok etgan barcha aʼzolar tomonidan tasdiqlanadigan bayonnoma bilan rasmiylashtiriladi. 44. Apellyatsiya komissiyasi tomonidan apellyatsiya shikoyatini koʻrib chiqish davomida taʼlim oluvchilariga uni qayta baholashga qaratilgan savollar berilishiga yoʻl qoʻyilmaydi. 45. Shikoyatni koʻrib chiqish natijalari boʻyicha Apellyatsiya komissiyasi tomonidan quyidagi qarorlardan biri qabul qilinadi: joriy, oraliq va yakuniy nazorat natijalarini oʻzgarishsiz qoldirish; joriy, oraliq va yakuniy nazorat natijalariga yoki ulardan biriga oʻzgartirish kiritish. Apellyatsiya shikoyatini koʻrishda taʼlim oluvchining sinov natijasida olgan balini pasaytirishga yoʻl qoʻyilmaydi. 46. Apellyatsiya komissiyasi apellyatsiya shikoyati bilan murojaat qilgan taʼlim oluvchining oʻz qarorini u qabul qilingan kunning oʻzida maʼlum qilishi kerak. 47. Apellyatsiya komissiyasining joriy, oraliq va yakuniy nazorat natijalariga yoki ulardan birga oʻzgartirish kiritish toʻgʻrisidagi qarori asosida taʼlim oluvchiga maxsus oʻquv kursini tugatganligi boʻyicha sertifikat beriladi. 48. Apellyatsiya komissiyasi qarori ustidan taʼlim oluvchi yuqori turuvchi organga yoki sudga shikoyat qilishi mumkin. 49. Toʻlov-shartnoma asosida oʻqitishdan tushadigan mablagʻlar Akademiya hisobvaragʻida jamlanadi va quyidagi maqsadlarga yoʻnaltiriladi: Virtual akademiya faoliyatida foydalanishga oid materiallarni tayyorlash uchun buyurtmalar berish; Virtual akademiya faoliyatini taʼminlashga masʼul xodimlarning malakasini oshirish; Virtual akademiyaning uzluksiz ishlashi va uning faoliyatini samarali tashkil etish bilan bogʻliq xarajatlarni qoplash; oʻqitish jarayoniga tegishli xodimlar, ilmiy-pedagogik kadrlar va mutaxassislarni, shu jumladan xorijiy ekspertlarni jalb qilish bilan bogʻliq xarajatlarni qoplash; Virtual akademiya faoliyatini taʼminlashga masʼul xodimlarni ragʻbatlantirish. Bunda, oʻqitishdan tushadigan mablagʻlar yuqorida nazarda tutilgan xarajatlar qoplanganidan soʻng moliyaviy yilning oxirgi ish haftasida Agentlik va Akademiyaning budjetdan tashqari jamgʻarmalariga teng ulushlarda taqsimlanadi. 50. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradi. Bosqich Subyektlar Chora-tadbirlar Bajarish muddatlari 1-bosqich Korrupsiyaga qarshi kurashish agentligi Har uch yilda bir marotaba malaka oshirish muddati kelgan davlat xizmatchilarining* roʻyxatini taqdim etish boʻyicha davlat organlari va tashkilotlariga soʻrov xatini yuborish. Har yili avgust oyida 2-bosqich Davlat organlari va tashkilotlari Korrupsiyaga qarshi kurashish agentligiga har uch yilda bir marotaba malaka oshirish muddati kelgan davlat xizmatchilarining roʻyxatini taqdim etish. Soʻrov xati kelib tushgan kundan eʼtiboran oʻn besh kun ichida 3-bosqich Korrupsiyaga qarshi kurashish agentligi 1. Korrupsiyaga qarshi kurashish boʻyicha har uch yilda bir marotaba malakasi oshirilishi lozim boʻlgan davlat xizmatchilarining miqdori soha va tarmoqlar kesimida shakllantirish. Har yili noyabr oyiga qadar 2. Huquqni muhofaza qilish akademiyasi bilan kelishgan holda yillik oʻqitish reja-grafigini tasdiqlash. Har yili dekabr oyida 4-bosqich Huquqni muhofaza qilish akademiyasi Davlat xizmatchilarining toifasiga qarab oʻqish davri, yoʻnalishi boʻyicha malaka oshirishning oʻquv rejalari va oʻquv dasturlarini shakllantirish va belgilangan tartibda tasdiqlash. Har yili dekabr oyida 5-bosqich Davlat organlari va tashkilotlari 1. Huquqni muhofaza qilish akademiyasi bilan malaka oshirish zarurati boʻlgan davlat xizmatchilari boʻyicha shartnomalarni rasmiylashtirish. Har yili dekabr oyida (keyinchalik zaruratga koʻra) 2. Davlat xizmatchilar tomonidan yagona identifikatsiya tizimi (One ID) roʻyxatdan oʻtishi orqali ooʻqish. Har oyda 6-bosqich Huquqni muhofaza qilish akademiyasi 1. Malaka oshirish yoʻnalishlari boʻyicha oʻquv jarayonlarini tashkil etish va davlat xizmatchilarining bilimlarini baholash. 2. Oʻqishni muvaffaqiyatli tamomlagan davlat xizmatchilariga sertifikatlarni taqdim etish. Ishchi oʻquv rejalar asosida 7-bosqich Korrupsiyaga qarshi kurashish agentligi Oʻquv jarayoni sifatli tashkil etilishini monitoring qilib borish. Doimiy Korrupsiyaga qarshi kurashish agentligiSERTIFIKAT___________________________________________________________________________________________________________________________(xodimning F.I.O)20__ yil “____” ________________ kunlari oʻtkazilgan__________________________________________________________________________________________________________________________________________________________________________________________________________________(oʻquv kurs nomi)mavzusidagi “_____” soatlik_______________________________________________________________________________________________________(oʻquv kurs turi (maxsus yoki maxsus chuqurlashtirilgan)oʻquv kursida qatnashib, “_____” ball (aʼlo, yaxshi yoki qoniqarli) bilan tamomladi.Oʻzbekiston RespublikasiKorrupsiyaga qarshi kurashishagentligi direktoriOʻzbekiston RespublikasiHuquqni muhofaza qilishiakademiyasi boshligʻi(rahbarning F.I.O.)(rahbarning F.I.O.)QR- kod (matrik shtrix kod)______________________(sertifikat raqami)